钦定古今图书集成/明伦汇编/官常典/第471卷 > 杜僧明
## 钦定古今图书集成/明伦汇编/官常典/第471卷 > 杜僧明

按《陈书》本传，“僧明，字弘照，广陵临泽人也。形貌眇小，
而胆气过人，有勇力，善骑射。梁大同中，卢安兴为广
州南江督护，僧明与兄天合及周文育并为安兴所
启请，与俱行。频征俚獠有功，为新州助防。天合亦有
材干，预在征伐。安兴死，僧明复副其子子雄。及交州
土豪李贲反，逐刺史萧谘，谘奔广州。台遣子雄与高”
州刺史孙冏讨贲。时春草已生，瘴疠方起，子雄请待
秋讨之，广州刺史新渝侯萧暎不听，萧谘又促之，子
雄等不得已，遂行。至合浦，死者十六七，众并惮役溃
散，禁之不可，乃引其馀兵退还。萧谘启子雄及冏与
贼交通，逗留不进。梁武帝敕于广州赐死。子雄弟子
略、子烈，并雄豪任侠，家属在南，江天合谋于众曰：“卢
公累代待遇我等，亦甚厚矣。今见枉而死，不能为报，
非丈夫也。我弟僧明，万人之敌，若围州城，召百姓，谁
敢不从！城破，斩二侯，祭孙、卢，然后待台使至，束手诣
廷尉。死犹胜生。纵其不捷，亦无恨矣。”众咸慷慨曰：“是
愿也，惟足下命之。”乃与周文育等率众结盟，奉子雄
弟子略为主，以攻刺史萧暎子。略顿城南，天合顿城
北，僧明、文育分据东西，吏人并应之，一日之中，众至
数万。高祖时在高要，闻事起，率众来讨，大破之，杀天
合，生擒僧明及文育等，高祖并释之，引为主帅。高祖
征交趾及讨元景仲，僧明、文育并有功。侯景之乱，俱
随高祖入援京师。高祖于始兴破兰裕，僧明为前锋，
擒裕斩之。又与蔡路养战于南野，僧明马被伤，高祖
驰往救之，以所乘马授僧明。僧明乘马与数十人复
进，众皆披靡，因而乘之，大败路养。高州刺史李迁仕
又据大皋，入《灨石》，以逼高祖。高祖遣周文育为前军，
与僧明击走之。迁仕与宁都人刘孝尚并力将袭南
康。高祖又令僧明与文育等拒之，相持连战百馀日，
卒擒迁仕，送于高祖军。及高祖下南康，留僧明顿西
昌，督安成、庐陵二郡军事。元帝承制，授假节、清野将
军、新州刺史、临江县子，邑三百户。侯景遣于庆等寇
南江，高祖顿豫章，会僧明为前驱，所向克捷。高祖表
僧明为长史，仍随东讨。军至蔡州，僧明率麾下烧贼
水门大舰。及景平，以功除员外散骑常侍、明威将军、
南兖州刺史，进爵为侯，增邑并前五百户。仍领晋陵
太守。承圣二年，从高祖北围广陵，加使持节，迁通直
散骑常侍、平北将军，馀如故。荆州陷，高祖使僧明率
吴明彻等随侯瑱西援于江州。病卒，时年四十六。赠
散骑常侍，谥曰威。世祖即位，追赠开府仪同三司。天
嘉二年，配享高祖庙庭。子晋嗣。